|  |  |  |  |
| --- | --- | --- | --- |
|  |  | |  | | --- | |  | |
| Lp Georg Ter-Zahharjants  georg@andevis.ee |  | Teie 04.10.2024 nr  Meie 17.10.2024 nr 2.2-9/24/2526-2 |

Vastus selgitustaotlusele isikukoodi kasutamine

Pöördusite küsimusega seoses isikukoodi töötlemisega.

Selgitan, et isikukoodile kui inimest otseselt tuvastada võimaldavale andmestikule andmekaitselisi erinõudeid töötlemisele ei ole. Kuna isikukoodi näol on tegemist nn tavapäraste isikuandmetega siis kehtib sellele [isikuandmete kaitse üldmääruses](https://eur-lex.europa.eu/legal-content/ET/TXT/PDF/?uri=CELEX:32016R0679) toodu. Määrust oleme põhjalikult selgitanud meie [isikuandmete töötleja üldjuhendis](https://www.aki.ee/isikuandmed/juhendid/isikuandmete-tootleja-uldjuhend).

Üks sellistest nõuetest on andmete minimaalsus – isikuandmeid töödeldakse ulatuses, mis on konkreetse eesmärgi täitmiseks vajalik.

Kui isikukoodi kasutamine on teenuse osutamisel möödapääsmatu, on seda lubatud teha. Sel juhul saab töötlemise õiguslikuks aluseks olla lepingu täitmine. Vastav töötlemistoiming peab olema kirjeldatud ka teenuse andmekaitsetingimustes (nn privaatsustingimused, mis on osa teenuse lepingutingimustest).

Kui küsimus puudutab teenuse arendus- ja testimisprotsesse siis selliseid toiminguid tuleks teha pigem alati test- või nn sünteetiliste andmetega, mis ei ole seotud konkreetsete inimestega. Nii on tagatud, et kui midagi peaks valesti minema (nt võimalik andmete väärkasutus, andmelekked), ei ole päris inimesed mõjutatud. Tegemist on seega asjakohase turvameetmega, mis on samuti andmekaitsereeglite üks läbivaid põhimõtteid.

Loodan, et minu selgitustest on abi.

Lugupidamisega

Urmo Parm

tehnoloogiavaldkonna juht

peadirektori volitusel